Χέρμανς Έγκλεσκαλνς

Ο **Χέρμανς Έγκλεσκαλνς** (λετονικά: Hermans Egleskalns, 8 Δεκεμβρίου 1990, Ρίγα) είναι Λετονός διεθνής πετοσφαιριστής, ο οποίος κατά την περίοδο 2024-25 αγωνίζεται με τη φανέλα του Φλοίσβου Παλαιού Φαλήρου στο Πρωτάθλημα Ελλάδας στη θέση του διαγώνιου.

## Καριέρα
Ο Χέρμανς Έγκλεσκαλνς ξεκίνησε την επαγγελματική του καριέρα το 2007 σε ηλικία 17 ετών από την Β.Κ. Οζολνιέκι (τότε Πόλιουρ Μπαϊόλαρς), ομάδα από την ομώνυμη πόλη της Λετονίας, που βρίσκεται κοντά στη γενέτειρά του Ρίγα, στην οποία αγωνίστηκε για ένα χρόνο και με την οποία κατέκτησε το Κύπελλο Λετονίας περιόδου 2007-08. Το 2008 μεταπήδησε στην Σ.Κ. Τσέσις (τότε Τσέσου  Άλους), ομάδα επίσης της Λετονίας, στην οποία παρέμεινε μέχρι το 2009.
Το 2009 έφυγε οριστικά από τη Λετονία ταξιδεύοντας αρχικά στη γειτονική Φινλανδία για λογαριασμό της Περουναν Πογιάτ του Ροβανιέμι (τότε Τιμ Λάκαπα), με την οποία κατέκτησε το Κύπελλο και το Πρωτάθλημα Φινλανδίας. Στο Κύπελλο αναδείχθηκε Πολυτιμότερος Παίκτης, ενώ στο Πρωτάθλημα αναδείχθηκε καλύτερος διαγώνιος  και πρώτος σκόρερ.
Η ικανότητες του Χέρμανς Έγκλεσκαλνς όμως είχαν αρχίσει να αναγνωρίζονται διεθνώς. Έτσι το 2011 άφησε τη Φινλανδία και ταξίδεψε με προορισμό το Βέλγιο για την ισχυρή  Β.Κ. Μασέικ (τότε Νόλικο), με την οποία κατέκτησε τέσσερις τίτλους. Η αρχή έγινε τον Σεπτέμβριο του 2011 με το Σούπερ Καπ Βελγίου, και ακολούθησαν το Κύπελλο τον Φεβρουάριο του 2012, το πρωτάθλημα της περιόδου 2011-12  και το Σούπερ Καπ Βελγίου τον Σεπτέμβριο του 2012.
Επόμενος σταθμός στην καριέρα του Έγκλεσκαλνς ήταν η Σωμόν Βόλεϊ-Μπολ της ομώνυμης ιστορικής πόλης της Γαλλίας, στην οποία παρέμεινε για δύο χρόνια. Όμως στη 2η αγωνιστική της περιόδου 2014-15 είχε ένα σοβαρό τραυματισμό, που ουσιαστικά τον άφησε εκτός αγωνιστικής δράσης για ολόκληρη εκείνη την περίοδο. 

Τον Αύγουστο του 2015 ο Χέρμανς Έγλεσκαλνς αποδέχτηκε πρόταση του Ολυμπιακού Πειραιώς να ενταχθεί στους ερυθρόλευκους, καθιστάμενος έτσι ο δεύτερος Λετονός μετά τον μεγάλο Ράιμοντς Βίλντε που αγωνίστηκε στην ομάδα του Πειραιά.  Με τον Ολυμπιακό κατέκτησε το Λίγκ Καπ  και το Κύπελλο Ελλάδας,  πραγματοποιώντας γενικά εξαιρετικές εμφανίσεις, αλλά η απώλεια του πρωταθλήματος οδήγησε τη διοίκηση των Πειραιωτών σε αλλαγή ολόκληρης σχεδόν της ομάδας. Έτσι ο Έγλεσκαλνς αναχώρησε για την γαλλική Νις Βόλεϊ-Μπολ, με την οποία αγωνίστηκε για μία περίοδο.
Ωστόσο όταν ο Λετονός άσος έδωσε συνέντευξη σε γαλλική ιστοσελίδα με αφορμή τις συναντήσεις της Τουρ Βόλεϊ-Μπολ (στην οποία είχε πλέον ενταχθεί) απέναντι στον Ολυμπιακό τον Δεκέμβριο του 2017 για το Τσάλεντζ Καπ, μίλησε με τα καλύτερα λόγια για τον Ολυμπιακό και την οργάνωση του πειραϊκού συλλόγου.
Στην Τουρ παρέμεινε την τριετία 2017-20, και με την ομάδα της κεντροδυτικής Γαλλίας κατέκτησε δύο Πρωταθλήματα ένα Κύπελλο και ένα Ασημένιο μετάλλιο στο Κύπελλο Γαλλίας.

Τον Ιούλιο του 2020 ο Χέρμανς Έγκλεσκαλνς επέστρεψε στον Ολυμπιακό, στον οποίο με την παρουσία του συνέβαλε στην κατάκτηση από τους ερυθρόλευκους του Πρωταθλήματος της περιόδου 2020-21. Χαρακτηριστικό της προσφοράς του είναι το ότι στη συγκεκριμένη περίοδο αναδείχθηκε καλύτερος σκόρερ του πρωταθλήματος με 5,62 πόντους ανά σετ, όπως και το ότι συμπεριλήφθηκε στην κορυφαία επτάδα της διοργάνωσης. Η επόμενη περίοδος (2021-22) ξεκίνησε ιδανικά, με τον Έγλεσκαλνς να αναδεικνύεται Πολυτιμότερος Παίκτης (MVP) της 6ης αγωνιστικής (Α' φάσης), αλλά από τον Ιανουάριο του 2021 ένα προσωπικό πρόβλημα επηρέασε τον Λετονό διαγώνιο, με αποτέλεσμα να μην έχει την αναμενόμενη απόδοση, αλλά και να μην αγωνιστεί σε αρκετά παιχνίδια. Η διοίκηση των ερυθρόλευκων επέδειξε υπομονή και στήριξη στον αθλητή της, αλλά καθώς το πρόβλημα δεν φαινόταν να οδεύει προς κάποια λύση, στο τέλος Ιανουαρίου ο Χέρμανς Έγλεσκαλνς τελικά αντικαταστάθηκε από τον Εσθονό Ρενέ Τέπαν.

Τον Ιούνιο του 2022 ο Έγκλεσκαλνς εντάχθηκε στην Καμπαραί Βόλεϊ της ομώνυμης πόλης της Γαλλίας για την περίοδο 2022-23, και το Καλοκαίρι του 2023 ταξίδεψε στα Ηνωμένα Αραβικά Εμιράτα για την Σαμπάμπ Αλ Αχλί του Ντουμπάι, με την οποία κατέκτησε το εγχώριο Κύπελλο. Τον Σεπτέμβριο του 2024 επέστρεψε στην παλιά του γνώριμη Τουρ Βόλεϊ-Μπολ, στην οποία παρέμεινε μέχρι τον Δεκέμβριο, οπότε με μία μεταγραφή-έκπληξη υπέγραψε στον Φλοίσβο Παλαιού Φαλήρου, για να ενισχύσει την προσπάθεια της νεοφώτιστης ομάδας για την παραμονή της στη Βόλεϊ Λιγκ.

## Διεθνής καριέρα
Ο Χέρμανς Έγκλεσκαλνς είναι εν ενεργεία διεθνής με την εθνική ομάδα πετοσφαίρισης της Λετονίας, με την οποία έχει πραγματοποιήσει περισσότερες από είκοσι συμμετοχές, και με την οποία κατέκτησε το Χρυσό Μετάλλιο στην Ασημένια Ευρωπαϊκή Λίγκα το 2023.

## Διεθνείς τίτλοι - Διακρίσεις
**[[Ευρωπαϊκή Λίγκα πετοσφαίρισης ανδρών|Ασημένια Ευρωπαϊκή Λίγκα]]
*  2023

== Συλλογικοί τίτλοι - Διακρίσεις ==
=== Εθνικά Πρωταθλήματα ===
**1 Πρωτάθλημα Φινλανδίας
* 2010-11 (Περουνάν Πόγιατ Ροβανιέμι)

**2 Πρωταθλήματα Γαλλίας
* 2017-18, 2018-19 (Τουρ Βόλεϊ-Μπολ)

**1 Πρωτάθλημα Ελλάδας
* 2020-21 (Ολυμπιακός Πειραιώς)
** **2η Θέση**: 2021-22 (Ολυμπιακός Πειραιώς)
****3η θέση**: 2015-16 (Ολυμπιακός Πειραιώς)

**Πρωτάθλημα Λετονίας
***3η θέση**: 2007-08 (Β.Κ. Οζολνιέκι)

**1 Πρωτάθλημα Βελγίου
* 2011-12 (Β.Κ. Μασέικ)
****2η θέση**: 2012-13 (Β.Κ. Μασέικ)

### Εθνικά Κύπελλα
**1 Κύπελλο Λετονίας
* 2007-08 (Β.Κ. Οζολνιέκι)

**1 Κύπελλο Φινλανδίας
* 2010-11 (Περουνάν Πόγιατ Ροβανιέμι)
****2η θέση**: 2009-10 (Περουνάν Πόγιατ Ροβανιέμι)

**1 Κύπελλο Βελγίου
* 2012 (Β.Κ. Μασέικ)
****2η θέση**: 2013 (Β.Κ. Μασέικ)

**1 Κύπελλο Ελλάδας
* 2016 (Ολυμπιακός Πειραιώς)

**1 Κύπελλο Γαλλίας
* 2019 (Τουρ Βόλεϊ-Μπολ)
****2η θέση**: 2020 (Τουρ Βόλεϊ-Μπολ)

**1 Κύπελλο Αραβικών Εμιράτων
* 2023-24 (Σαμπάμπ Αλ Αχλί Ντουμπάι)

**1 [[Λιγκ Καπ Ελλάδας πετοσφαίρισης ανδρών|Λιγκ Καπ Ελλάδας]]
* [[Λιγκ Καπ Ελλάδας πετοσφαίρισης ανδρών 2015-2016|2016]] ([[Ολυμπιακός Σ.Φ.Π. (πετοσφαίριση ανδρών)|Ολυμπιακός Πειραιώς]])

**2 Σούπερ Καπ Βελγίου
* 2011, 2012 (Β.Κ. Μασέικ)

**[[Σούπερ Καπ Ελλάδας πετοσφαίρισης Ανδρών|Σούπερ Καπ Ελλάδας]]
***2η θέση''': 2021 ((Ολυμπιακός Πειραιώς)

## Ατομικές διακρίσεις
* Κύπελλο Φινλανδίας 2011: Πολυτιμότερος Παίκτης (MVP)
* Πρωτάθλημα Φινλανδίας 2010-11: Καλύτερος διαγώνιος  - Πρώτος σκόρερ 
* Πρωτάθλημα Γαλλίας 2016-17: Καλύτερος διαγώνιος
* Πρωτάθλημα Γαλλίας 2017-18: Πρώτος σκόρερ - Καλύτερος επιθετικός
* Πρωτάθλημα Ελλάδας 2020-21: Πολυτιμότερος Παίκτης (MVP) 1ης αγωνιστικής  
** Καλύτερος σκόρερ (Πόντοι / σετ: 365/65 = 5,62 π./σετ) 
** Κορυφαία επτάδα πρωταθλήματος 
* Πρωτάθλημα Ελλάδας 2021-22: Πολυτιμότερος Παίκτης (MVP) 6ης αγωνιστικής Α' φάσης 

## Παραπομπές


## Εξωτερικοί σύνδεσμοι - Πηγές
* Χέρμανς Έγκλεσκαλνς: Παρουσίαση - Ατομικά στοιχεία - Ομάδες - Τίτλοι - Διακρίσεις volleybox.net
* Χέρμανς Έγκλεσκαλνς: Ατομικά στοιχεία - Ομάδες - Τίτλοι www.volleyleague.gr
* Χέρμανς Έγκλεσκαλνς: Ατομικά στοιχεία - Ομάδες καριέρας greekvolley.eu
* Χέρμανς Έγκλεσκαλνς: Ευρωπαϊκή παρουσία www-old.cev.eu
*  worldofvolley.com
* Χέρμανς Έγκλεσκαλνς: Ομάδες καριέρας - Ατομικές διακρίσεις volejbols.lv 
* Χέρμανς Έγκλεσκαλνς: Ομάδες καριέρας - Τίτλοι - Διακρίσεις www.lzsport-pro.com 
* Χέρμανς Έγκλεσκαλνς: Ομάδες καριέρας - Τίτλοι www.lzsport-pro.com 

Κατηγορία:Λετονοί πετοσφαιριστές
Κατηγορία:Πετοσφαιριστές ΟΣΦΠ